Hamkorlikni rivojlantirish masalalari muhokama qilindi

18.10.2016
O‘zbekiston Respublikasi Prezidenti vazifasini bajaruvchi, mamlakatimiz Bosh vaziri Shavkat Mirziyoyev 2016-yil 18-oktabr kuni Kuvayt Davlati Bosh vazirining birinchi oʻrinbosari, tashqi ishlar vaziri shayx Saboh Xolid al-Hamad as-Saboh bilan uchrashdi.
Shavkat Mirziyoyev mehmonni yurtimizga tashrifi bilan qutladi va Kuvayt Davlati Amiri shayx Saboh al-Ahmad al-Jobir as-Sabohga chuqur hurmat-ehtiromini izhor etdi. 


Saboh Xolid al-Hamad as-Saboh Kuvayt Amirining salom va ezgu tilaklarini yetkazdi. 


Suhbat chogʻida ushbu uchrashuv ikki tomonlama doʻstlik robitasini yanada mustahkamlashga xizmat qilishi alohida qayd etildi. 


O‘zbekiston va Kuvaytning qator mintaqaviy va xalqaro masalalarga yondashuv va qarashlari oʻxshash, koʻp jihatdan bir-biriga yaqindir. Ikki davlatning dolzarb muammolarni yechish, tinchlik va barqarorlikni mustahkamlash, tahdidlarni bartaraf etish va xavf-xatarlarning oldini olish masalalariga qarashi bir xil. 


O‘zbekiston Kuvayt bilan turli nufuzli xalqaro anjumanlar va tuzilmalar doirasida oʻzaro hamkorlik koʻlamini kengaytirib bormoqda. 


Uchrashuvda O‘zbekiston Respublikasi Prezidenti Islom Karimovning 2004-yilda Kuvaytga, 2008-yilda Kuvayt Davlati Amiri shayx Saboh al-Ahmad al-Jobir as-Sabohning O‘zbekistonga tashriflari ikki davlat oʻrtasidagi munosabatlar rivojiga yangi sur’at baxsh etib, oʻzaro hamkorlikni yuqori bosqichga koʻtarishga xizmat qilgani alohida qayd etildi. Mazkur tashriflar doirasida imzolangan hujjatlar mamlakatlarimiz oʻrtasidagi aloqalarning shartnomaviy-huquqiy poydevorini yaratdi. 


Uchrashuvda O‘zbekiston – Kuvayt munosabatlarini yanada yuqori bosqichga koʻtarish, hamkorlikning yangi sahifasini ochish masalalari yuzasidan fikr almashildi. Xususan, savdo-iqtisodiy va sarmoyaviy sheriklik koʻlamini oshirish maqsadida kelasi yilning birinchi choragida oʻzaro hamkorlik boʻyicha hukumatlararo qoʻshma komissiyaning majlisini oʻtkazishga kelishib olindi. Komissiyaga ikki tomondan ham Bosh vazirning birinchi oʻrinbosari maqomida raislar tayinlangani O‘zbekiston va Kuvaytning katta intilish va alohida ishtiyoq bilan ishga kirishayotganidan dalolat beradi. 


Bu oʻrinda Kuvayt arab iqtisodiy taraqqiyot jamgʻarmasi O‘zbekiston ijtimoiy-iqtisodiy rivojlanish dasturlarida faol ishtirok etayotganini ta’kidlash joiz. Hozirgi kungacha mazkur jamgʻarmaning imtiyozli kreditlari hisobiga suv ta’minoti, transport infratuzilmasi va tibbiyot sohalarida umumiy qiymati 60,6 million AQSh dollariga teng 3 loyiha amalga oshirilgan. Shuningdek, kardioxirurgiya, irrigatsiya va avtomobil yoʻllarini ta’mirlash sohalarida 72,5 million dollarlik yana 4 loyiha ijrosi davom etmoqda. 


Madaniy-gumanitar hamkorlik ham jadal rivojlanmoqda. Kuvayt vakillari yurtimizda tashkil qilinayotgan turli madaniy tadbirlarda faol ishtirok etmoqda. 2007-yili «Sharq taronalari» xalqaro musiqa festivalida Kuvayt oliy madaniyat va san’at institutining musiqiy guruhi bosh sovrinni qoʻlga kiritgan. 


Munosabatlarni rivojlantirishga yangicha yondashuvlarni ishlab chiqish va hayotga tatbiq etish maqsadida turli darajalarda, jumladan, oliy darajada oʻzaro tashriflarni amalga oshirish zarurligi ta’kidlandi. O‘zbekiston tashqi siyosat mahkamasi rahbarining Kuvaytga boʻlajak tashrifi bu boradagi kelishuvlarni roʻyobga chiqarishda muhim qadam boʻlishi qayd etildi. Shavkat Mirziyoyev fursatdan foydalanib, Kuvayt Davlati Amirini O‘zbekistonga taklif qildi. 


Islom hamkorlik tashkiloti Tashqi ishlar vazirlari kengashining Toshkentda «Ta’lim va ma’rifat – tinchlik va bunyodkorlik sari yoʻl» shiori ostida tashkil etilgan 43-sessiyasida ushbu tuzilmaga raislik Kuvayt Davlatidan O‘zbekiston Respublikasiga oʻtdi. Shu munosabat bilan Kuvayt tomoni O‘zbekiston rahbariyatining tashkilotga raislik davrida amalga oshirish borasida ilgari surgan taklif va tashabbuslariga yuksak baho berib, ularni toʻla qoʻllab-quvvatlashini, bu yoʻnalishda keng koʻlamli hamkorlikka tayyorligini bildirdi.
Shu kuni O‘zbekiston Respublikasi Prezidenti vazifasini bajaruvchi, mamlakatimiz Bosh vaziri Shavkat Mirziyoyev Islom taraqqiyot banki (ITB) prezidenti Bandar Hajar bilan ham uchrashuv oʻtkazdi. 


Shavkat Mirziyoyev mehmonni musulmon dunyosining eng nufuzli moliya muassasalaridan biriga rahbar etib tayinlangani munosabati bilan tabriklab, ITB bundan buyon ham butun islom ummatining birdamligi va barcha a’zo mamlakatlar rivojiga munosib hissa qoʻshaverishiga ishonch bildirdi. 


Uchrashuvda O‘zbekiston bilan ITB oʻrtasidagi munosabatlar jadal rivojlanib borayotgani, ayniqsa, tomonlar ijtimoiy va iqtisodiy yoʻnaltirilgan loyihalarni ishlab chiqish va amalga oshirish borasida keng koʻlamli hamkorlik qilayotgani ta’kidlandi. Islom taraqqiyot banki tomonidan shu kungacha O‘zbekistonda sogʻliqni saqlash, ta’lim, irrigatsiya va melioratsiya, energetika, suv ta’minoti, kommunal xoʻjalik, yoʻl infratuzilmalarini rivojlantirish, kichik biznesni qoʻllab-quvvatlash kabi sohalarga oid 26 loyiha ijrosi uchun 1,4 milliard AQSh dollaridan ortiq mablagʻ ajratilgani buning yorqin tasdigʻidir. 


Shu bilan birga, aloqalarni yanada taraqqiy ettirish, yangi bosqichga koʻtarish uchun ulkan salohiyat mavjudligi qayd etildi. Foydalanilmayotgan imkoniyatlarni oʻrganish va ishga solish, yangi loyihalar tuzish, sheriklik koʻlamini kengaytirish maqsadida turli darajadagi delegatsiyalar almashuvi boʻyicha aniq harakat dasturini ishlab chiqishga kelishib olindi. 


Ta’kidlanganidek, O‘zbekiston ITB bilan strategik hamkorlikni rivojlantirish tarafdoridir. Shu munosabat bilan mamlakatimiz 2017-2019-yillarga moʻljallangan Hamkorlik strategiyasini birgalikda ishlab chiqish va joriy yilning oʻzida qabul qilishga tayyor. Ayni paytda ushbu strategiyaga kiritish uchun umumiy qiymati 1,4 milliard AQSh dollariga teng boʻlgan 21 loyiha boʻyicha takliflar tayyorlab qoʻyilgan. 


Mehmon Islom hamkorlik tashkilotining Toshkentda «Ta’lim va ma’rifat – tinchlik va bunyodkorlik sari yoʻl» shiori ostida oʻtayotgan anjumaniga taklif qilgani hamda oʻz nutqida ITB faoliyatiga yuksak baho bergani uchun Shavkat Mirziyoyevga minnatdorlik izhor etib, O‘zbekistonning oʻzaro munosabatlarni rivojlantirish borasidagi barcha takliflarini qoʻllab-quvvatlashini, erishilgan kelishuvlarni hayotga tatbiq etishga tayyorligini bildirdi. 


Suhbat chogʻida O‘zbekiston rahbariyatining tashabbusini roʻyobga chiqarish – Samarqanddagi Imom Buxoriy yodgorlik majmui huzurida nafaqat islom madaniyati, balki umuminsoniy sivilizatsiya ravnaqiga benazir hissa qoʻshgan buyuk ajdodlarimizning boy diniy-ma’naviy merosini oʻrganishga ixtisoslashgan xalqaro ilmiy tadqiqotlar markazini tashkil etishda ITBning ishtiroki istiqbollari yuzasidan fikr almashildi. 


Bu tashabbus negizidagi “jaholatga qarshi ma’rifat” tamoyili islom dinini unga putur yetkazadigan soxta gʻoyalar orqali emas, balki Imom Buxoriy, Imom Termiziy, Mahmud Zamaxshariy, Bahouddin Naqshband, Burhoniddin Margʻinoniy, Imom Moturidiy, Abu Rayhon Beruniy, Abu Ali ibn Sino kabi daholar merosidan oʻrganishga, mana shu umume’tirof etilgan diniy-madaniy va ilmiy boylikni butun dunyoda keng targʻib etishga qaratilgani bilan e’tiborlidir. 


Bandar Hajar mazkur tashabbusni yuksak baholar ekan, bunday ezgu gʻoyalar musulmon olamining hamjihatligini yanada mustahkamlashga va umumiy maqsadlarini amalga oshirishga xizmat qilishini ta’kidladi. 


Uchrashuvda O‘zbekiston Respublikasi bilan Islom taraqqiyot banki oʻrtasidagi oʻzaro manfaatli hamkorlik aloqalarini yanada rivojlantirishga doir boshqa masalalar ham muhokama qilindi.